Document ID: 32005L0078

DIRETTIVA TAL-KUMMISSJONI 2005/78/KE
ta’ l-14 ta’ Novembru 2005
li timplimenta d-Direttiva 2005/55/KE tal-Parlament Ewropew u tal-Kunsill dwar l-approssimazzjoni tal-liġijiet ta’ l-Istati Membri li għandhom x’jaqsmu mal-miżuri li għandhom jittieħdu kontra l-emissjoni ta’ gassijiet u partikuli li jniġġsu minn magni li jaqbdu bil-kompressjoni li jintużaw fil-vetturi, u l-emissjoni ta’ gassijiet li jniġġsu minn magni “positive combustion” li jaħdmu b’gass naturali jew b’gass tal-petroljum mibdul f’likwidu għall-użu fil-vetturi u li jemenda Annessi I, II, III, IV u VI tiegħu
(Test b’relevanza għaż-ZEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Kommunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi bil-mutur u l-karrijiet tagħhom (1), u b’mod partikolari t-tieni inċiż ta’ l-Artikolu 13(2) tagħha,
Wara li kkunsidrat id-Direttiva 2005/55/KE tal-Parlament Ewropew u tal-Kunsill tat-28 ta’ Settembru 2005 dwar l-approssimazzjoni tal-liġijiet ta’ l-Istati Membri li għandhom x’jaqsmu mal-miżuri li għandhom jittieħdu kontra l-emissjoni ta’ gassijiet u partikuli li jniġġsu minn magni li jaqbdu bil-kompressjoni li jintużaw fil-vetturi, u l-emissjoni ta’ gassijiet li jniġġsu minn magni “positive combustion” li jaħdmu b’gass naturali jew b’gass tal-petrol mibdul fil-likwidu għall-użu fil-vetturi (2), u b’mod partikolari l-Artikolu 7 tagħha,
Billi:
(1)
Id-Direttiva 2005/55/KE hija waħda mid-direttivi separati skond il-proċedura ta’ l-approvazzjoni tat-tip imniżżla fid-Direttiva 70/156/KEE.
(2)
Id-Direttiva 2005/55/KE, titlob li magni ġodda li jifilħu strapazz u l-magni ta' vetturi ġodda li jifilħu strapazz, għandhom jikkonformaw ma’ kundizzjonijiet tekniċi ġodda li jkopru sistemi dijanjostiċi fuq il-vettura (on-board diagnostic systems), kemm jibqgħu iservu u l-konformità ta’ vetturi li jkunu qed jintużaw li jinżammu u jintużaw sewwa mill-1 ta’ Ottubru 2005. Id-dispożizzjonijiet tekniċi neċessarji għall-implimentazzjoni ta’ l-Artikoli 3 u 4 ta’ dik id-Direttiva għandhom jiġu adottati.
(3)
Għal fini ta' konformità ma’ l-Artikolu 5 tad-Direttiva 2005/55/KE, huwa xieraq li jiġu introdotti kundizzjonijiet biex jinkoraġġixxu l-użu sewwa, kif intenzjonat mill-manifattur, ta’ vetturi ġodda li jifilħu strapazz li huma mgħammra b’magna li għandha sistema għat-trattament ta' wara l-egżost li teħtieġ l-użu ta’ reaġent konsumibbli biex tikseb it-tnaqqis maħsub ta’ sustanzi rregolati li jniġġsu. Għandhom jiġu introdotti miżuri li jizguraw li s-sewwieq ta’ vetturi bħal dawn ikun infurmat fil-ħin jekk xi provvista ta’ reaġent konsumibbli fil-vettura tkun waslet biex tispiċċa jew jekk ma jkunx hemm dosaġġ tar-reaġent. Jekk is-sewwieq jinjora dawn it-twissijiet, l-effiċjenza tal-magna għandha tiġi modifikata sakemm is-sewwieq iżid ir-reaġent konsumibbli li jkun hemm bżonn għat-tħaddim effiċjenti tas-sistema tat-trattament ta’ wara ta’ l-egżost.
(4)
L-Istati Membri għandhom jieħdu l-passi xierqa biex jassiguraw li kull reaġent li jkun hemm bżonn jintuża għal magni koperti mill-ambitu tad-Direttiva 2005/55/KE biex jintlaħqu l-limiti ta’ emissjoni li kontra tagħhom ġie approvat dan it-tip, ikunu disponibbli fuq bażi bilanċjata ġeografikament. L-Istati Membri għandhom jistgħu jieħdu l-passi xierqa biex iħeġġu l-użu ta’ reaġent bħal dan.
(5)
Huwa xieraq li jiġu introdotti kundizzjonijiet meħtieġa li bihom l-Istati Membri ikunu jistgħu jiżguraw u jimmonitorjaw fiż-żmien ta’ l-ispezzjoni teknika perjodika li vetturi li jifilħu strapazz li huma mgħammra b’sistemi ta’ trattament ta’ wara l-egżost li jiddependu fuq l-użu ta’ reaġent konsumibbli ikunu ġew imħaddma tajjeb waqt il-perjodu preċedenti.
(6)
L-Istati Membri għandhom ikunu kapaċi jipprojbixxu l-użu ta’ vetturi li jifilħu strapazz li huma mgħammra b’sistema ta’ trattament ta’ wara l-egżost li tirrikjedi l-użu ta’ reaġent biex tikseb il-limiti ta’ emissjonijiet stabbiliti għall-approvazzjoni tat-tip, jekk is-sistemi ta’ trattament ta’ wara ta’ l-egżost ma jikkonsmawx ir-reaġent meħtieġ jew jekk il-vettura ma jkollhiex ir-reaġent meħtieġ.
(7)
Il-manufatturi ta’ vetturi li jifilħu għal strapazz li huma mgħammra b’sistemi ta’ trattament ta’ wara l-egżost li jiddependu fuq l-użu ta’ reaġent konsumibbli għandhom jinfurmaw lill-klijenti tagħhom b’mod sħiħ dwar it-tħaddim xieraq ta’ dawn il-vetturi.
(8)
Il-kundizzjonijiet meħtieġa tad-Direttiva 2005/55/KE li għandhom x’jaqsmu ma’ l-użu ta’ strateġiji ta' manipulazzjoni għandhom jiġu adattati biex jaħsbu fil-progress tekniku. Għandhom jiġu speċifikati wkoll il-kundizzjonijiet meħtieġa għal magni “multi-setting” u għal strumenti li jistgħu jillimitaw it-torque tal-magna taħt ċerti kundizzjonijiet ta’ tħaddim.
(9)
L-Annessi III u IV tad-Direttiva 98/70/KE tal-Parlament Ewropew u tal-Kunsill tat-13 ta’ Ottubru 1998, dwar il-kwalità tal-karburanti tal-petrol u tad-diżil u li jemendaw id-Direttiva tal-Kunsill 93/12/KEE (3), jistipulaw li l-fjuwils tal-petrol u tad-diżil tal-karozzi għall-bejgħ fil-Komunità mill-1 ta’ Jannar 2005 ikollhom kontenut massimu ta’ kubrit ta’ 50 mg/kg (partijiet kull miljun, ppm). Hemm disponibilità dejjem tikber ta’ fjuwils tal-karozzi fil-Komunità kollha li għandhom kontenut ta’ kubrit ta’ 10 mg/kg, jew inqas, id-Direttiva 98/70/KE titlob li dawn il-fjuwils ikunu disponibbli mill-1 ta’ Jannar 2009. Il-fjuwils ta’ referenza użati biex jittestjaw l-approvazzjoni tat-tip ta’ magni kontra l-limiti ta’ emissjoni speċifikati fir-ringiela B1, fir-ringiela B2 u fir-ringiela C tal-listi mogħtija fl-Anness I tad-Direttiva 2005/55/KE għandhom għalhekk jerġgħu jingħataw definizzjoni biex jirriflettu aħjar, fejn hu applikabbli, il-kontenut ta’ kubrit tal-fjuwils tad-diżil li jkunu disponibbli fis-suq mill-1 ta’ Jannar 2005 u li jkun hemm bżonn jintużaw minn magni li għandhom sistemi avvanzati ta’ kontroll ta’ l-emissjoni. Huwa wkoll xieraq li terġa’ tingħata definizzjoni tal-fjuwil ta’ referenza LPG biex tirrifletti l-progress fis-suq wara l-1 ta’ Jannar 2005.
(10)
Hemm bżonn ta’ adattamenti tekniċi fil-proċeduri ta’ ġbir ta’ kampjuni u kejl biex ikunu jistgħu jittieħdu qisien serji u ripetuti ta’ emissjonijiet tal-massa tal-partikuli għal magni li jaqbdu bil-kompressjoni li għandhom approvazzjoni tat-tip, skond il-limiti ta’ partikuli speċifikati jew fir-ringiela B1, fir-ringiela B2 jew C tal-listi mogħtija fit-taqsima 6.2.1 ta’ l-Anness I tad-Direttiva 2005/55/KE u għal magni tal-gass li t-tip tagħhom huwa approvat skond il-limiti ta’ l-emissjonijiet speċifikati fir-ringiela C tat-tabella 2 mogħtija fit-taqsima 6.2.1 ta’ dak l-Anness.
(11)
La d-dispożizzjonijiet dwar l-implimentazzjoni ta’ l-Artikoli 3 u 4 tad-Direttiva 2005/55/KE huma adottatti fl-istess ħin bħal dawk li jadattaw dik id-Direttiva għal progress tekniku, iż-żewġ tipi ta’ miżuri ġew inklużi fl-istess att.
(12)
Minħabba l-progress teknoloġiku mgħaġġel f’dan is-settur, din id-Direttiva għandha tiġi riveduta sal-31 ta’ Diċembru 2006, jekk meħtieġ.
(13)
Id-Direttiva 2005/55/KE għalhekk għandha tiġi emendata kif jixraq.
(14)
Il-miżuri previsti f’din id-Direttiva huma skond l-opinjoni tal-Kumitat għall- Adattament għall-Progress Tekniku stabbilit bl-Artikolu 13(1) tad-Direttiva 70/156/KEE,
ADOTTAT DIN ID-DIRETTIVA:
Artikolu 1
L-Annessi I, II, III, IV u VI tad-Direttiva 2005/55/KE huma emendati skond l-Anness I ta’ din id-Direttiva.
Artikolu 2
Miżuri għall-implimentazzjoni ta’ l-Artikoli 3 u 4 tad-Direttiva 2005/55/KE huma mniżżla fl-Annessi II sa V ta’ din id-Direttiva.
Artikolu 3
1. L-Istati Membri għandhom jadottaw u jippubblikaw, sa mhux aktar tard mit-8 ta’ Novembru 2006 il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva. Huma għandhom jikkomunikaw mill-ewwel lill-Kummissjoni t-test ta’ dawk id-dispożizzjonijiet u t-tabella ta’ korrelazzjoni bejn dawk id-dispożizzjonijiet u din id-Direttiva.
Huma għandhom japplikaw dawk id-dispożizzjonijiet mid-9 ta’ Novembru 2006
Meta l-Istati Membri jadottaw dawk id-dispożizzjonijiet, għandhom jkollhom referenza għal din id-Direttiva jew ikollhom magħhom referenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif issir din ir-referenza.
2. L-Istati Membri għandhom jikkomunikaw lill-Kummissjoni it-test tad-dispożizzjonijiet prinċipali tal-liġi nazzjonali li jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-publikazzjoni tagħha fil- Ġurnal Uffiċjali ta’ l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmul fi Brussell, nhar il-14 ta’ Novembru 2005.

Labels: 14
20
7
8
15